Rettens dom (Syvende Afdeling) af 17. oktober 2012 – Fondation IDIAP mod Kommissionen

(Sag T-286/10)

»Voldgiftsbestemmelse — sjette rammeprogram for forskning, teknologisk udvikling og demonstration — kontrakter vedrørende Amida-, Bacs- og Dirac-projekterne — støtteberettigede omkostninger — meromkostningsmodel — løn for forskere med tidsubegrænset ansættelseskontrakt — kontrahenten har ingen egne midler«

1. Retslig procedure — indbringelse af sag for Retten på grundlag af en voldgiftsklausul — kontrakter, indgået som led i et specifikt program for forskning, teknologisk udvikling og demonstration — lønnen for forskere, der er ansat i henhold til en kontrakt om tidsubegrænset ansættelse — ekstraudgifter — berettigelsen af disse udgifter godkendt af en af medkontrahenten udpeget revisor — revision foretaget af Kommissionen, hvorefter disse udgifter erklæres ikke tilskudsberettigede — lovlig — retslig begæring, hvorefter de omhandlede udgifter erklæres støtteberettigede, og at der ikke kan kræves tilbagebetaling — begæringen ikke taget til følge (art. 272 TEUF; Europa-Parlamentets og Rådets forordning nr. 2321/2002, art. 12, stk. 2, første afsnit, og art. 14, stk. 2; Den Europæiske Unions charter om grundlæggende rettigheder, art. 47) (jf. præmis 61-84 og 88-96)

2. Retslig procedure — stævning — formkrav — kort fremstilling af søgsmålsgrunde — abstrakt opregning — afvisning [statutten for Domstolen, art. 21, stk. 1; Rettens procesreglement, art. 44, stk. 1, litra c)] (jf. præmis 106)

3. Annullationssøgsmål — Unionens retsinstansers kompetence — påstand om, at en institution meddeles et påbud — afvisning (art. 263 TEUF) (jf. præmis 111)

4. Annullationssøgsmål — søgsmål, som reelt vedrører en tvist af kontraktmæssig karakter — Unionens retsinstanser savner kompetence — afvisning (art. 263 TEUF) (jf. præmis 113 og 114)

Angående

Søgsmål anlagt principalt på grundlag af artikel 272 TEUF med påstand om, at Retten kender for ret, at visse udgifter, som sagsøgeren har afholdt i forbindelse med gennemførelsen af kontrakt nr. 33812 vedrørende Amida-projektet, kontrakt nr. 27140 vedrørende Bacs-projektet og kontrakt nr. 27787 vedrørende Dirac-projektet, som blev indgået med Europa-Kommissionen inden for rammerne af sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006), som fastsat ved Europa-Parlamentets og Rådets afgørelse nr. 1513/2002/EF af 27. juni 2002 (EFT L 232, s. 1), er tilskudsberettigede, og at sagsøgeren som følge deraf ikke skal tilbagebetale beløb på 98042,45 EUR i henhold til kontrakten vedrørende Dirac-projektet og 251 505,76 EUR i henhold til kontrakten vedrørende Amida-projektet, samt en subsidiær påstand på grundlag af artikel 263 TEUF om dels annullation af Kommissionens beslutning, hvorved den bekræftede konklusionerne på en revision, som havde erklæret, at de omtvistede udgifter ikke var tilskudsberettigede, dels at Kommissionen pålægges snarest at gennemføre en revision af projekterne, som skal foretages af et andet selskab end det, som foretog den oprindelige revision.

Konklusion

1) Europa-Kommissionen frifindes.